Akulira poliisi mu Kampala n‘emiriraano, Steven Tanui alagidde bassentebe b’ebyalo n’abakulembeze mu Tawuni Kanso y’e Kyengera okukwatagana ne poliisi ku nsonga y’okulwanyisa obumenyi bw’amateeka obukudde ejjembe mu kitundu kino. Tanui okwogera bino abadde asisinkanye abakulembeze omubadde bassentebe ba Local Council esooka, bakkansala, n’abakulira ebyokwerinda ku byalo. Olukiiko luno era lwetabiddwamu ne Mmeeya Walukagga wamu ne Regional Police Commander owa Kampala South, Charles Nsamba nga lubadde ku kkanisa ya Saint Steven Buddo. Tanui okuyita olukiiko luno kiddiridde abatuuze okwekubira enduulu ku bumenyi bw’amateeka okweyongera omuli n’okutemula abakozi ba Mobile Money wamu n’ababbisa ebijambiya okweyongera. Yalagidde bassentebe b’ebyalo okunnyikiza enkiiko z’ebyalo wamu n’okukolagana ne poliisi ku nsonga eno ey’obumenyi bw’amateeka basobole okubulinnya ku nfeete.